A BIZOTTSÁG 81/2006/EK RENDELETE
(2006. január 18.)
a baromfik szabadtartásának korlátozása esetén az 1538/91/EGK rendeletnek a baromfihús forgalmazása során alkalmazható megjelölések tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a baromfira vonatkozó egyes forgalmazási előírásokról szóló, 1990. június 26-i 1906/90/EGK tanácsi rendeletre (1) és különösen annak 9. cikkére,
mivel:
(1)
Az 1538/91/EGK bizottsági rendelet (2) megállapította az 1906/90/EGK rendelet végrehajtásának részletes szabályait.
(2)
Annak érdekében, hogy a fogyasztókat megóvjuk az olyan állításoktól, amelyeket egyesek megtévesztési szándékkal, abból a célból tehetnek, hogy a szabványos (standard) módon tartott baromfi húsát magasabb áron értékesítsék, az 1538/91/EGK rendelet 10. cikkében teljes körű felsorolás található a baromfitartás módjaira utaló megjelölésekről. Ezenkívül az említett rendelet IV. melléklete szigorúan meghatározott követelményeknek rendeli alá az állattenyésztés módjára vonatkozó tájékoztatást.
(3)
A baromfihús „szabadtartás”, „hagyományos szabadtartás” és „szabadtartás - teljesen szabadon” megjelölések alatt történő forgalmazásának feltételeit meghatározó követelmények között az egyik legfontosabb az, hogy a baromfit életének egy bizonyos időszakában szabadtartásban kell tartani.
(4)
A közegészségügyi és állat-egészségügyi szempontokból a közösségi jog alapján előírt korlátozások, beleértve az állat-egészségügyi hatóságok által előírt korlátozásokat is, megrövidíthetik azt az időt, amit a baromfik szabadtartásban töltenek.
(5)
Abban az esetben, ha az állattenyésztőnek nem áll módjában az 1538/91/EGK rendelet IV. mellékletében meghatározott feltételek mindegyikét betartani, akkor az állattenyésztőnek a fogyasztó érdekeit figyelembe véve az állattartás módjáról tájékoztató, fakultatív címkézési tevékenységet be kell szüntetnie.
(6)
Az állattenyésztő akaratától független, ideiglenes állat-egészségügyi korlátozások gazdasági következményeinek figyelembevétele céljából, valamint tekintettel arra, hogy az ágazat egészének szüksége van egy elfogadható hosszúságú alkalmazkodási időszakra, különösen a címkézési tevékenység terén, továbbá azzal a feltétellel, hogy a termékek minősége ezen időszak alatt ne romoljon jelentős mértékben, indokolt előírni egy átmeneti időszakot, amelynek során a termelő a tartási módra vonatkozó címkézésből származó előnyt továbbra is érvényesítheti.
(7)
Ezen eltérés időbeni korlátozása a fogyasztók érdekében indokolt.
(8)
A különböző állattartási módokra való megjelölések esetében egyedi eltérések szükségesek.
(9)
Az 1538/91/EGK rendeletet ezért ennek megfelelően módosítani kell.
(10)
Az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,
ELFOGADTA EZT A RENDELETET:
1. cikk
Az 1538/91/EGK rendelet IV. melléklete a következőképpen módosul:
1.
A „IV. melléklet” cím után a következő bevezető mondatot kell beilleszteni:
„A 10. cikkben említett feltételek a következők:”.
2.
A IV. melléklet a következő albekezdéssel egészül ki:
„A közegészségügyi és állat-egészségügyi szempontokból a közösségi jog alapján előírt korlátozás esetén, beleértve az állat-egészségügyi hatóságok által előírt korlátozásokat is, amelyek a baromfik szabadtartásban töltött idejének megrövidülését eredményezik, az első albekezdés c), d) és e) pontjában leírt tartási módok alapján nevelt baromfik, a madárházban nevelt gyöngytyúkok kivételével, a korlátozás időszaka alatt, de legfeljebb tizenkét hétig, továbbra is kereskedelmi forgalomba hozhatók az állattartás módjára utaló különleges hivatkozás feltüntetésével.”.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. január 18-án.